### Beslutningstema

Det skal i denne sag besluttes, hvordan den nye solcellebekendtgørelse implementeres i Tønder Kommune (kommunens VE-planlægning).

### Historik

I perioden den 3. maj 2023 til den 29. juni 2023 sendte Plan- og Landdistriktsstyrelsen udkast til ny solcellebekendtgørelse i høring hos relevante høringsparter.

Den 3. maj 2024 offentliggjorde Plan- og Tonny Gregersen den nye solcellebekendtgørelse, der trådte i kraft den 1. juni 2024.

Denne sag blev forelagt Klima-, Vækst- og Udviklingsudvalget den 2. august 2024. Klima-, Vækst- og Udviklingsudvalget udsatte sagen med ønske om yderligere oplysninger.

### Sagsfremstilling

Efter ønske fra Klima-, Vækst- og Udviklingsudvalget er der udarbejdet en nærmere kortanalyse af bekendtgørelsens påvirkning på solcelleprojekter, der er i planlægning. Som ved det tidligere bilag "Samlet konsekvens" må der tages forbehold for de konkrete vurderinger, der ville skulle foretages på baggrund af bekendtgørelsens bestemmelser. Det er også vigtigt at bemærke, at de reelle konsekvenser kan variere betydeligt, afhængigt af de aftaler, der måske allerede eksisterer imellem projektudviklere og lodsejere/ejendomsejere. Formuleringerne i bekendtgørelsen åbner dog også op for, at potentielle lejere af ejendomme skal indgå i disse aftaler. Derfor er lejeforhold også belyst i kortanalysen.
Der gøres desuden opmærksom på, at projekter i planlægning vil blive påvirket ift. fremdriften, hvis der besluttes at gennemføre et kommuneplantillæg som indfører retningslinjerne fra bekendtgørelsen. Igangværende projekter skal afvente godkendelsen af kommuneplantillægget.

Nedenstående er det oprindelige dagsordenspunkt:

Den nye solcellebekendtgørelse regulerer planlægningen for opstilling af lokalplanpligtige solcelleanlæg i det åbne land. Det sker med henblik på at fremme en udbygning med solcelleanlæg, idet der ved planlægningen tages hensyn til såvel muligheden for at udbygge energiproduktion og energiforsyning som nabobeboelse, natur, landskab, kulturhistoriske værdier (f.eks. kirkers placering i landskabet), Forsvarets interesser, geologiske interesser, jordbrugsmæssige interesser og offentlighedens adgang til naturen.

Denne sagsfremstilling fokuserer på afstandskrav til naboer til solcelleanlæggene i det åbne land.

I bekendtgørelsens første version, der var i høring fra den 3. maj til den 29. juni 2023, var der lagt op til afstandskrav på 100 meter fra en beboelsesbygning i det åbne land til et solcelleanlægs nærmeste solcellepanel, med mulighed for individuelle aftaler med henholdsvis kortere eller længere afstande.

Den nye, endelige solcellebekendtgørelse skitserer nu følgende hensyn, jf. § 3, stk. 2, nr. 2-5, der bør varetages via kommuneplanens retningslinjer:

* Der bør sikres en minimumsafstand på 150 meter fra landsbyer, sommerhusområder og kolonihaveområder
* Der bør sikres en minimumsafstand på 150 meter målt fra bygninger, der er registreret som beboelse i BBR, hvis der alene planlægges opstilling af solceller på én side af beboelse
* Der bør sikres en minimumsafstand på 300 meter målt fra bygninger, der er registreret som beboelse i BBR, hvis der alene planlægges for opstilling af solceller på to sider af beboelsen
* Der bør sikres en minimumsafstand på 750 meter målt fra bygninger, der er registreret som beboelse i BBR, hvis der alene planlægges for opstilling af solceller på tre sider af beboelsen

Bekendtgørelsens § 3, stk. 3 skitserer, at afstanden mellem nabobeboelse og et solcelleanlæg kan være mindre end henholdsvis 150 meter, 300 meter eller 750 meter på baggrund af en konkret vurdering af de lokale forhold, herunder hvor ejeren og en eventuel lejer af beboelsen er indforstået med den kortere afstand. Det kan også være, hvor der er indgået aftale om opkøb med henblik på nedlæggelse af beboelsen, eller hvor f.eks. andre bygninger, terrænforhold eller skov udgør en permanent visuel barriere. Staten ejer store arealer langs de statslige jernbane- og vejstrækninger. Det bør særligt overvejes, om afstanden kan være mindre på disse arealer.

Bekendtgørelsen opfordrer også til, at Kommuneplanen ikke bør fastsætte retningslinjer, der generelt øger afstandskravet til nabobeboelse eller fastsætter generelle retningslinjer om solcelleanlægs maksimale størrelse eller om det samlede omfang af solcelleanlæg i kommunen. Kommuneplanens retningslinjer udarbejdes så vidt muligt på baggrund af en landskabsanalyse.

Jf. § 7, stk. 2 vedtages kommuneplanens retningslinjer - i form af ovenfor nævnte afstandskrav - ved førstkommende revision af kommuneplanen. Enten gennem en komplet revision af kommuneplanen eller ved udarbejdelse af et specifikt kommuneplantillæg.

Der er vedhæftet et vejledende kort over de "samlede konsekvenser", hvor de respektive solcelleprojekter overholder de nye anbefalede afstandskrav.

Konsekvenserne er vidt forskellige for de enkelte projekter. Enkelte projekter bliver stort set ikke berørt af de nye krav, mens andre bliver reduceret i større eller mindre grad.

Kortet er vejledende, da der ikke er foretaget konkrete vurderinger af f.eks. afskærmende beplantning, beboelsernes placering i forhold til driftsbygninger eller anden permanent afskærmning (som bekendtgørelsen giver mulighed for).

Ved at indarbejde det i et kommuneplantillæg nu, vil det betyde, at tidsplanerne for solcelleprojekterne skal tilpasses derefter.

Scenarie 1:

* at der hurtigst muligt udarbejdes et egentligt kommuneplantillæg, så de nye retningslinjer, der skitseres i solcellebekendtgørelsen, overholdes allerede i kommunens igangværende solcelleprojekter og med de anbefalede minimumsafstande.

Scenarie 2:

* at de nye retningslinjer implementeres med førstkommende revision af kommuneplanen, som først vil være endelig efter de fleste af de igangværende solcelleprojekter er godkendt.

### Lovgrundlag

Planloven

Solcellebekendtgørelsen

### Indstilling Fagchefen for Plan og Udvikling indstiller,

|  |  |
| --- | --- |
| at | scenarie 1 vælges, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Klima-, Vækst- og Udviklingsudvalget, 9. september 2024, pkt. 5:

Indstillingen anbefales.

Poul Kristensen deltog ikke i mødet.

Beslutning fra Økonomiudvalget, 19. september 2024, pkt. 7:

Indstillingen anbefales.

Erik Knudsen (O) kan ikke følge indstillingen.

### Beslutning

Indstillingen godkendt.

Erik Knudsen (O) kan ikke følge indstillingen.